බන්ධනාගාර අමාත්‍යාංශය විසින් මාතර සනත් ජයසූරිය ක්‍රීඩාංගණයේ පැවැත්වූ වෙසක් කලාපයේදී සිරකරුවන් දෙදෙනෙකු පැනයාම සම්බන්ධයෙන් බන්ධනාගාර අමාත්‍යාංශය මාතර බන්ධනාගාරය සහ පොලිසිය එක්ව ඉහළ පෙළේ පරීක්ෂණයක් ආරම්භ කර ඇත.24, 25, 26 යන දිනවල සියලුම බන්ධනාගාරවල සහයෙන් මෙම වෙසක් කලාපය පැවැත්වුණු අතර එම වෙසක් කූඩු සකසමින් සිටි සිරකරුවන් දෙදෙනෙකු 25 වන දින නිලධාරීන්ගේ අවධානයෙන් මිදී පළා ගොස් ඇත.මෙසේ පැනගොස් ඇත්තේ ත්‍රස්තවාදී වැළැක්වීමේ පනත යටතේ කොළඹ මහාධිකරණය විසින් වසර 5යි මාස 3ක සිරදඬුවමක් ලබාදී වැලිකඩ බන්ධනාගාරයේ රඳවා සිටි කිලිනොච්චියේ පදිංචි එල්.ටී.ටී.ඊ. සිරකරුවකු සහ සොරකමක් සම්බන්ධයෙන් මහර අධිකරණය විසින් වසර 6ක සිරදඬුවමක් ලබා මහර බන්ධනාගාරයේ රඳවා සිටි මිනුවන්ගොඩ ප්‍රදේශයේ පදිංචිකරුවකු මෙසේ පලාගොස් ඇත.බන්ධනාගාර දෙපාර්තමේන්තු වාර්තා අනුව සිරකරුවන් දෙදෙනෙකු පැනගොස් ඇති බව හෙළිවෙන අතර මෙම සිරකරුවන්ට පළායාමට කිසියම් සහයක් ලැබුණේද එම සිරකරුවන් භාරව සිටි නිලධාරීන් රාජකාරී පැහැර හැරීමක් කර ඇද්ද යනුවෙන් මෙම පරීක්ෂණයේදී ‍සොයා බලනු ඇත..